คาดบาทสัปดาห์หน้าแตะแข็งสุด31บาท
ศูนย์กสิกรไทยคาดเงินบาทสัปดาห์หน้าจ่อแตะแข็งสุด 31บาท/ดอลลาร์ จับตาธปท.เข้าแทรกแซง
4 ก.ย. 2553

ศูนย์กสิกรไทยคาดเงินบาทสัปดาห์หน้าจ่อแตะแข็งสุด 31บาท/ดอลลาร์ จับตาธปท.เข้าแทรกแซง
ศูนย์วิจัยกสิกรไทยรายงานว่า ค่าเงินบาทในประเทศ (Onshore) แตะระดับแข็งค่าสุดในรอบ 29 เดือนครั้งใหม่ ทั้งนี้ เงินบาทแข็งค่าขึ้นต่อเนื่องท่ามกลางแรงซื้อสุทธิทั้งในตลาดหุ้นและตลาดพันธบัตรไทยของนักลงทุนต่างชาติ นอกจากนี้ เงินบาทยังได้รับแรงหนุนเพิ่มเติมจากทิศทางการแข็งค่าของสกุลเงินในภูมิภาคในช่วงกลางสัปดาห์ หลังจากที่ข้อมูล GDP ประจำไตรมาส 2 ของออสเตรเลีย และข้อมูลการผลิตภาคอุตสาหกรรมของจีนที่แข็งแกร่งเกินคาดช่วยหนุนให้ความต้องการเสี่ยงของนักลงทุนฟื้นตัวขึ้นบางส่วน
ขณะที่ในช่วงปลายสัปดาห์ เงินบาทได้ปัจจัยบวกเสริมจากท่าทีของทางการไทยที่มองว่ามาตรการดูแลเงินทุนเคลื่อนย้ายของ ธปท.ในขณะนี้ มีความเพียงพอแล้ว ถึงแม้ว่าการแข็งค่าของเงินบาทจะเผชิญข้อจำกัด จากการเข้าแทรกแซงตลาดของธปท. รวมถึงการเน้นย้ำของ ธปท.ว่าจะดูแลความผันผวนของการเคลื่อนไหวของเงินบาทก็ตาม สำหรับในวันศุกร์ เงินบาทปรับตัวอยู่ที่ระดับ 31.17 (ตลาดเอเชีย) เทียบกับระดับ 31.28 บาทต่อดอลลาร์ฯ ในวันศุกร์ก่อนหน้า (27 ส.ค.)
สำหรับสัปดาห์หน้า วันที่ 6-10 กันยายน 2553 เงินบาทในประเทศอาจเคลื่อนไหวในกรอบประมาณ 31.00-31.30 บาทต่อดอลลาร์ฯทั้งนี้ คงต้องจับตาสัญญาณการเข้าดูแลเสถียรภาพค่าเงินของธปท. ทิศทางของสกุลเงิน และตลาดหุ้นในภูมิภาค รวมถึงทิศทางของเงินดอลลาร์ฯ ซึ่งอาจขึ้นอยู่กับตัวเลขเศรษฐกิจสหรัฐฯ ที่สำคัญ ข้อมูลสินค้าคงคลังภาคค้าส่ง และดุลการค้าเดือนก.ค. สรุปภาวะเศรษฐกิจรายเดือนของเฟด (Beige Book) และจำนวนผู้ขอรับสวัสดิการว่างงานรายสัปดาห์
นอกจากนี้ นักลงทุนยังจับตาผลการประชุมนโยบายการเงินของธนาคารกลางอังกฤษ รวมถึงประเด็นเกี่ยวกับความเป็นไปได้ที่จะมีการออกมาตรการสกัดการแข็งค่าของเงินเยนของทางการญี่ปุ่นด้วยเช่นกัน ทั้งนี้ ตลาดการเงินสหรัฐฯ จะปิดทำการในวันจันทร์ที่ 6 กันยายน เนื่องในวันแรงงาน